স্টাফ রিপোর্টার ॥ আসন্ন জাতীয় সংসদ নির্বাচনে বরিশাল জেলার ৬টি আসনেই দলীয় প্রার্থীর মনোনয়ন চায় স্থানীয় আওয়ামী লীগ। আ’লীগের নেতৃবৃন্দ দাবি করেছেন, মহাজোটের জটে দল ক্ষতিগ্রস্ত হচ্ছে। তাই জোটের আসনেও আ’লীগের প্রার্থী দেয়া দরকার। আসন্ন নির্বাচনে কোনো দুর্নীতিবাজ, জনবিচ্ছিন্ন, বহিরাগত নেতাকে এমপি প্রার্থী না দেয়ারও আহ্বান জানিয়েছেন নেতারা। গতকাল বৃহস্পতিবার সকালে বরিশাল জেলা ও মহানগর আ’লীগের বিশেষ বর্ধিত সভায় নেতারা এমন মন্তব্য করেছেন। সভায় কেন্দ্রভিত্তিক সুরক্ষা কমিটি গঠন ও দলীয় প্রার্থীর পক্ষে ঐক্যবদ্ধভাবে কাজ করার নির্দেশ দেয়া হয়েছে। বর্ধিত সভায় সভাপতিত্ব করেন জেলা আওয়ামী লীগের সভাপতি ও পার্বত্য শান্তিচুক্তি বাস্তবায়ন পরীবিক্ষণ কমিটির আহ্বায়ক (মন্ত্রী) আবুল হাসানাত আবদুল্লাহ এমপি। বর্ধিত সভার বক্তব্যে বাবুগঞ্জ উপজেলা আওয়ামী লীগের সভাপতি কাজী এমমদাদুল হক দুলাল বলেন, ‘‘দীর্ঘ বছর আ’লীগের প্রার্থী দেয়া হয়নি এ আসনে (বরিশাল-৩)। এখানে আ’লীগের প্রার্থী চাই। সারাদেশে মহাজোটের প্রার্থী দেয়া হলেও এখানে যেন আ’লীগের নেতাদেরই মনোনয়ন দেয়া হয়।” তিনি কোনো দুর্নীতিবাজকে মনোনয়ন না দেয়ার প্রতিও আহ্বান জানান। বাকেরগঞ্জ পৌর মেয়র লোকমান হোসেন ডাকুয়া বলেন, ‘‘মহাজোটের জট থেকে আমরা মুক্তি চাই। বাকেরগঞ্জে আ’লীগ থেকে এমপি প্রার্থী দিন।” মেহেন্দিগঞ্জ পৌর মেয়র কামাল উদ্দিন খান বলেন, এ উপজেলায় দলের সাংগঠনিক শক্তি দুর্বল হয়ে গেছে। নানা কারণে নেতাকর্মীরা উপেক্ষিত। যেকারণে বরিশাল-৪ (হিজলা-মেহেন্দিগঞ্জ) আসনে যোগ্য এমপি প্রার্থী দেয়া দরকার। বানারীপাড়া উপজেলা চেয়ারম্যান গোলাম ফারুক বলেন, স্থানীয় নেতাদের মধ্য থেকে বরিশাল-২ আসনে এমপি প্রার্থী দেয়া প্রয়োজন। সভার সভাপতি আবুল হাসানাত আবদুল্লাহ বলেন, বরিশাল জেলার সকল উপজেলার জনপ্রতিনিধি আ’লীগের। তিনি সব আসন গুছিয়ে রেখেছেন। এখন প্রার্থীদের বিজয়ী করার দায়িত্ব তাদের। তিনি আবারো নৌকা মার্কায় ভোট দিয়ে উন্নয়নের ধারা অব্যাহত রাখার জন্য সকলের প্রতি আহ্বান জানান। বর্ধিত সভায় বক্তব্য রাখেন জেলা আওয়ামী লীগের সাধারণ সম্পাদক অ্যাড. তালুকদার মো: ইউনুস এমপি, সদর আসনের এমপি জেবুন্নেছা আফরোজ, সিটি মেয়র সেরনিয়াবাত সাদিক আবদুল্লাহ, মহানগর আওয়ামী লীগের সভাপতি অ্যাড. গোলাম আব্বাস চৌধুরী দুলাল, সাধারণ সম্পাদক অ্যাড. এ কে এম জাহাঙ্গীরসহ উপজেলা আওয়ামী লীগের সভাপতি ও সম্পাদক, চেয়ারম্যান ও পৌর মেয়রগণসহ আওয়ামী লীগের বিভিন্ন পর্যায়ের নেতৃবৃন্দ। জানতে চাইলে সভায় উপস্থিত মহানগর আ’লীগের সিনিয়র সহ সভাপতি অ্যাড. আফজালুল করিম বলেন, নেতাদের বর্ধিত সভায় প্রস্তুতি নেয়ার নির্দেশ দেয়া হয়েছে। তিনি বলেন, যারা বিতর্কিত কর্মকা-ে জড়িত ছিলেন, জনবিচ্ছিন্ন এমন নেতাকে এমপি প্রার্থী না করার জন্য সভায় নেতৃবৃন্দ দাবি করেছেন। এমনকি মহাজোটের শরিকদের আসনেও আ’লীগের প্রার্থী চাওয়া হয়েছে। মহানগর আ’লীগের সাধারণ সম্পাদক অ্যাড. এ কে এম জাহাঙ্গির বলেন, বর্ধিত সভায় জাতীয় সংসদ নির্বাচনকে ঘিরে কেন্দ্র সুরক্ষা কমিটি করতে বলা হয়েছে। তৃণমূল পর্যায়ে কর্মীবান্ধব প্রার্থীকে মনোনয়ন দেয়ারও দাবি জানানো হয়েছে। এব্যাপারে মহানগর আওয়ামী লীগের সভাপতি এ্যাড. গোলাম আব্বাস চৌধুরী দুলাল বলেন, বর্ধিত সভায় নেতাদের নির্বাচনের প্রস্তুতি নেয়ার নির্দেশ দেয়া হয়েছে। মহাজোটের আসনে স্থানীয় আওয়ামী লীগ দলীয় প্রার্থী চাইলেও এর সিদ্ধান্ত দেবে দলের হাইকমান্ড। কেউ কেউ এলাকার প্রার্থী চেয়েছেন। তাদের মতামতও দল দেখবেন।